**Кандидат за проректора Универзитета уметности у Београду**

**мр Љиљана Несторовска, редовни професор и декан Факултета музичке уметности**

**Биографија**

**Љиљана Несторовска** је завршила основне и последипломске студије Харфе на Факултету музичке уметности у Београду, у класи Милице Барић. За време студија добила је већи број награда на националним такмичењима. Преко 40 година активна је као педагог, најпре у Музичкој школи “Мокрањац” (1986-1997), а затим на Факултету музичке уметности као доцент за харфу и камерну музику (1997-2006) ванредни професор (2006-2010) и редовни професор (2010-данас). Од 2006-2015 година обављала је функцију Шефа Полиинструменталне катедре, а од 2015. године је декан Факултета музичке уметности. Била је члан Савета Факултета у периоду 2002-2005. године.

У три мандата, као декан Факултета, координирала је бројне активности значајне за напредак Факултета у домаћим и међународним оквирима, од којих се могу издвојити најзначајније:

* 2022. године изабрано је идејно решење **нове зграде Факултета** на јавном отвореном архитектонском конкурсу расписаном  од стране Владе Републике Србије, [Министарства просвете](http://www.mpn.gov.rs/) уз подршку [Програма Развоја Уједињених Нација](http://www.rs.undp.org/). У току је расписивање набавке за израду пројектне документације;
* након извршене репарације **Виолине Гваданини,** Факултет је закључио полису осигурања код иностраног осигуравајућег друштва. На овај начин су обезбеђени услови да овај вредан инструмент буде стављен на располагање најбољим студентима и наставницима Факултета који би свирали на њој на концертима широм наше земље и региона;
* Факултет је успешно прошао процедуру **екстерне институционалне евалуације** MusiQuE (Music Quality Enhancement), чланице Европске асоцијације за обезбеђење квалитета у високом образовању (European Association for Quality Assurance in Higher Education – ENQA) и Европског регистра за обезбеђење квалитета у високом образовању (European Quality Assurance Register – EQAR), независне европске организације са седиштем у Бриселу;
* **побољшани су услови за наставу и рад** на Факултету, адаптацијом и реновирањем просторија у згради Факултета, набавком већег броја нових инструмената, репарацијом постојећих, набавком рачунарске и друге опреме...;
* почетком 2020. године оформљена је **Дигитална лабораторија**, која је опремљена са рачунарима, клавијатурама, звучним картама, аудио опремом, лиценцираним софтвером - опремом набављеном из пројекта “Enhancing the digital competencies and entrepreneurship skills of academic musicians in Serbia for culturally more engaged society”(DEMUSIS);
* оформљена су два нова студијска програма **Музичка режија** (120 ЕСПБ) и **Примењена истраживања музике** (60 ЕСПБ) на мастер академским студијама;
* сваке године **обнавља се чланство Факултета у Асоцијацији европских конзерваторијума** (АЕЦ);
* оформљена је **Дигитална Библиотека** са две дигиталне збирке у којима се чувају скениране публикације;
* добијена су **уверења и одлуке о акредитацији свих студијских програма односно модула и установе** 2017. године, а тренутно очекујемо и уверења о акредитацији студијских програма и установе у новом циклусу акредитације;
* добијена су уверења **о акредитацији Факултета за обављање научно-истраживачке делатности** (2015. и 2020. године);
* сваке године се на Факултету одржавају међународни научни скупови, фестивали, манифестације, мајсторски курсеви и радионице, предавања истакнутих међународних уметника и научника...;
* успешно су реализовани међународни пројекти: *Побољшање дигиталних компетенција и предузетничких вештина академских музичара у Србији за културно ангажованије друштво – ДЕМУСИС*, *Жан Моне модул „Mузика и уметност у обликовању европског култруног идентитета“*, *Euphony*, *Рострум+*, *Ерасмус+ међународна мобилност студената и наставника*, *Eвропска оперска академија*. Од 1. јануара 2024. године започео је пројекат *IN.TUNE – Иновативни универзитети у музици и уметности у Европи.* IN.TUNE је једина алијанса у области музике, а Факултет музичке уметности, као део Универзитета уметности у Београду, је академски партнер који ће активно учествовати у свим радним пакетима.
* остварена је билатерална сарадња са Конзерваторијумом за музику Ђузепе Тартини (Италија), Kонзерваторијумом за музику Џеђанг (Кина), Белоруском државном музичком академијом из Минска, (Белорусија), Музичком академијом у Загребу, (Хрватска)...

Љиљана Несторовска је остварила веома успешну **уметничку каријеру**. Свакако треба издвојити наступе на Светским конгресима харфе у Женеви, Ванкуверу, Сиднеју, Хонг Конгу, у Маријинском театру у Санкт Петерсбургу, Међународној трибини композитора у Београду, концерте на Међународном фестивалу харфе у Београду, Фестивалу харфе у Рио де Жанеиру, БЕМУС-у, НОМУС-у, НИМУС-у, Фестивалу *„Баш-чаршијске ноћи“* у Сарајеву, на Мокрањчевим данима у Неготину, Дубровачким летњим играма итд. Као солиста је наступала са више од 10 оркестара, са ансамблом „Collegium musicum“, диригентима (Бојан Суђић, Даринка Матић Маровић, Биљана Радовановић, Весна Шоуц, Драгана Јовановић, Кен Хсеих, Владимир Крањчевић, Урош Лајовиц, итд). Редовно наступа у различитим камерним саставима, од којих се издвајају дуа са Љубишом Јовановићем, Миленом Станишић, Људмилом Поповић, Београдски трио харфи и Београдски квартет харфи. Дугогодишњи је сарадник бројних оркестара (Београдска филхармонија, РТС, Камерата Сербика, Сковран, Гудачи св. Ђорђа, Сарајевски симфонијски и оперски оркестар, Симфонијски оркестар Црне Горе итд.)

Посебно треба истаћи сарадњу са композиторима у Србији, које је инспирисала да компонују за Харфу и камерне ансамбле са харфом, како би и наша музика могла да се репрезентује на овом инструменту и земљи и иностранству (међу којима су и Срђан Хофман, Светислав Божић, Милан Михајловић, Исидора Жебељан, Владимир Тошић, Татјана Милошевић – Мијановић, Иван Бркљачић, Драгана Јовановић...). Многи композитори посветили су јој своја дела која редовно изводи на концертним подијумима. Премијерно је извела велики број композиција.

**Током своје педагошке делатности,** у њеној класи завршило је студије више од 30 студената (на основним, мастер, специјалистичким, магистарским и докторским академским студијама). Седам студената су били добитници Стипендије Министарства просвете Републике Србије за научни и уметнички подмладак. Студенти и ученици мр Љиљане Несторовске освојили су преко 130 награда на националним и међународним такмичењима, велики број студената су добитници престижних иностраних стипендија за мастер студије и већина су врло успешни оркестарски музичари или професори харфе у музичким школама у земљи и иностранству. Њени студенти су као представници Србије наступали на светским конгресима Харфе у Амстердаму, Ванкуверу и Сиднеју.

Љиљана Несторовска **је добитник више награда и признања**:

* Сребрне медаље и награде Универзитета уметности у Београду (2003);
* Награде за вишегодишње врхунске резултате у педагошком раду Удружења музичких педагога Србије (1999);
* две Захвалнице за изузетне заслуге и допринос развоју ФМУ (1999 и 2013);
* Плакете општине Врачар за постигнуте резултате у области културе и васпитно образовне активности (1990);
* Захвалнице Удружења харфиста и пријатеља харфе Србије за рад на Фестивалу харфе (2011).

Љиљана Несторовска је редован члан жирија на националним и међународним такмичењима (републичко такмичење, такмичење „Петар Коњовић“, Меморијал Милица Барић, Бољшој фестивал, Смотра младих талената у Сремским Карловцима, Словеначко државно такмичење, Такмичење у Сарајеву...).

Учествовала је у раду зимске и летње радионице харфе на ФМУ, одржала је мајсторске радионице на Фестивалу харфе у Београду и Фестивалу „Златна лира“, у Маријинском театру у Санкт Петерсбургу.

Љиљана Несторовска је члан Управног одбора и Председништва Удружења харфиста и пријатеља харфе Србије, као и члан уметничког савета Међународног фестивала харфе у Београду.